Diari Oficial de la Generalitat Valenciana


Sumari del DOGV 7840, del 29-07-2016 (2016/6130)

RESOLUCIÓ de 27 de juliol de 2016, del director general de Relacions amb les Corts, per la qual es disposa la publicació del conveni entre la Generalitat, a través, de la Conselleria d'Economia Sostenible, Sectors Productius, Comerç i Treball, i el Consell Superior d'Investigacions Científiques (CSIC) per a la realització de les activitats del programa Foment de l'emprenedoria científica.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7840

Data del DOGV
:   29-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/6130


Data del document
:   27-07-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 27 de juliol de 2016, del director general de Relacions amb les Corts, per la qual es disposa la publicació del conveni entre la Generalitat, a través, de la Conselleria d'Economia Sostenible, Sectors Productius, Comerç i Treball, i el Consell Superior d'Investigacions Científiques (CSIC) per a la realització de les activitats del programa Foment de l'emprenedoria científica. [2016/6130]  
La Generalitat, a través, de la Conselleria d'Economia Sostenible, Sectors Productius, Comerç i Treball, i el Consell Superior d'Investigacions Científiques (CSIC) han subscrit, prèvia tramitació reglamentària, el dia 22 de juny de 2016, el conveni per a la realització de les activitats del programa Foment de l'emprenedoria científica.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana del conveni esmentat, que ha quedat inscrit en el Registre de Convenis de la Generalitat amb el número 492/2016 i que figura com a annex d'aquesta resolució.  
  
València, 27 de juliol de 2016.- El director general de Relaciones amb les Corts: Antonio Torres Salvador.  
  
  
Conveni entre la Conselleria d'Economia Sostenible, Sectors Productius, Comerç i Treball de la Generalitat Valenciana i el Consell Superior d'Investigacions Científiques, per a la realització de les activitats del programa Foment de l'emprenedoria científica  
  
València, 22 de juny de 2016  
  
Reunits  
D'una part, el conseller d'Economia Sostenible, Sectors Productius, Comerç i Treball, Rafael Climent González, en virtut del seu nomenament per Decret 8/2015, de 29 de juny, del president de la Generalitat, pel qual es nomenen vicepresidenta, consellers, secretària i portaveu del Consell, i fent ús de les facultats conferides en l'article 6.3 del Decret 176/2014, de 10 d'octubre, del Consell pel qual es regulen els convenis que subscriga la Generalitat i el seu registre  
I d'una altra, José Ramón Urquijo Goitia, vicepresident d'Organització i Relacions Institucionals del Consell Superior d'Investigacions Científiques (CSIC), que actua en nom i representació d'aquest organisme públic d'investigació d'acord amb les facultats que té delegades per la presidència de l'esmentada agència estatal en el dispose primer, apartat 2.1, de la resolució de 12 de juliol de 2012 (BOE 19.07.2012). Entitat amb seu institucional a Madrid (CP 28713), carrer de Serrano, 117, i NIF Z6393300-C.  
Els compareixents, es reconeixen mútuament capacitat jurídica suficient, subscriuen en nom de les seues respectives entitats aquest conveni i, a aquest efecte  
  
Manifesten  
I. Que la Llei 2/2012, de 14 de juny, de la Generalitat, de Mesures Urgents de Suport a la iniciativa Empresarial i els Emprenedors, Microempreses i Xicotetes i Mitjanes Empreses de la Comunitat Valenciana, desenvolupa una sèrie de mesures dirigides de forma expressa a revitalitzar i recolzar el teixit productiu i a afavorir la posada en marxa de noves activitats econòmiques que generen ocupació en l'àmbit de la Comunitat Valenciana.  
II. Que segons disposa l'article primer del Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, aquest és el departament del Consell a què correspon l'exercici de les competències en matèria d'economia sostenible, foment de l'ocupació i de l'economia social, formació professional ocupacional i contínua, intermediació en el mercat laboral, indústria, energia, mineria, sectors productius, comerç interior i exterior, fires sectorials i activitats promocionals, artesania, consum i investigació i innovació tecnològica, i exercix les competències que legalment té atribuïdes a aquests efectes.  
III. Que des de la Conselleria d'Economia Sostenible, Sectors Productius, Comerç i Treball es vol impulsar la transferència de coneixement científic i tecnològic als emprenedors de base innovadora de la Comunitat Valenciana, a fi de valorar els resultats de les investigacions que es duen a terme amb recursos públics, les seues capacitats i utilitats. I és conscient, igualment, de la significació que té la investigació científica i el desenvolupament tecnològic per al progrés econòmic i per a la generació d'ocupació.  
IV. Que dins d'aquest àmbit, es va crear el Banc de Patents de la Comunitat Valenciana que pretén desenvolupar un programa de valoració i visualització per a la transferència de les patents, enfocada al mercat, als diferents sectors productius, bé per mitjà de la creació d'empreses de base tecnològica o bé per la subscripció de contractes col·laboratius per a acabar de desenvolupar conjuntament el producte final o per mitjà del seu llicenciament per a l'explotació comercial.  
V. Que el Consell Superior d'Investigacions Científiques (CSIC), Organisme Públic d'Investigació constituït actualment en Agència Estatal i adscrit al Ministeri d'Economia i Competitivitat a través de la Secretaria d'Estat d'investigació, desenvolupament i innovació, té com a objecte, d'acord amb el seu Estatut (aprovat per Reial Decret 1730/2007, de 21 de desembre), el foment, la coordinació, el desenvolupament i la difusió de la investigació científica i tecnològica de caràcter multidisciplinari, a fi de contribuir a l'avanç del coneixement i al desenvolupament econòmic, social, i cultural, així com a la formació de personal i a l'assessorament a entitats públiques i privades en aquestes matèries. El CSIC es regix, quant a la seua organització i funcionament, principalment pel seu Estatut, per la Llei 28/2006, de 18 de juliol, d'Agències Estatals per a la millora dels serveis públics, i per la Llei 14/2011, d'1 de juny, de la Ciència, la Tecnologia i la Innovació.  
VI. Que la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, establix que podran concedir-se de forma directa les subvencions previstes nominativament en la Llei de Pressupostos de la Generalitat, i s'entén com a tals aquelles l'objecte de les quals, dotació pressupostària i destinatari figuren inequívocament en els seus annexos.  
VII. Que la Llei 1/2015, en l'article 168.1.a en el seu tercer paràgraf, establix que els convenis seran l'instrument habitual per a canalitzar les subvencions quan tinguen la naturalesa de corrents, i l'únic susceptible d'utilitzar-se per a les subvencions de capital.  
VIII. Que la finalitat d'aquest conveni és canalitzar a favor de la beneficiària la subvenció que figura en el vigent pressupost de la Generalitat dins del crèdit consignat en el capítol IV transferències corrents, sent l'import de la dotació de 10.000 - així com establir les condicions i compromisos a complir per la beneficiària.  
IX. Que la Llei de Pressupostos de la Generalitat per a l'exercici 2016 preveu una línia de subvenció en el programa 322.55, Promoció d'Emprenedors, Cooperativisme i Economia Social, línia S8079000 del capítol IV, que concreta l'objecte i la dotació d'aquesta i sent beneficiària l'Agència Estatal Consell Superior d'Investigacions Científiques.  
  
X. Que en la redacció d'aquest Conveni s'ha observat el que establix el Decret 176/2014, de 10 d'octubre, del Consell, que regula els convenis que subscriga la Generalitat i el seu registre.  
XI. Que hi ha autorització expressa per a subscriure aquest conveni per acord del Consell de data 20 de maig de 2016, tal com establix l'article 12.6.b del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
  
XII. Que el text d'aquest conveni ha sigut sotmés a informe previ de conformitat establit en el Decret 147/2007, de 7 de setembre, del Consell, sobre el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
L'objecte d'aquestes ajudes és la disseminació de l'activitat investigadora i dels resultats d'investigació duts a terme per un organisme d'investigació. Aquesta activitat de disseminació és una activitat primària d'aquests organismes, que s'engloba dins de l'última fase d'aquesta investigació. Es tracta d'una activitat realitzada de forma interna pels centres amb la participació dels mateixos investigadors.  
L'activitat d'estudi i avaluació de les patents i la posada a disposició d'informació sobre aquestes, no suposa la realització de cap activitat econòmica, ja que no es tracta de la realització d'investigacions davall el contracte amb la indústria i el lloguer d'infraestructures d'investigació, ni hi ha una activitat de negociació amb les patents, sinó que es tracta de treballs de disseminació dels resultats prèviament obtinguts pels seus investigadors. En el cas que l'organisme d'investigació realitze tantes activitats econòmiques com no econòmiques, haurà de portar una separació comptable d'ambdós i no es podran sufragar activitats econòmiques per mitjà d'aquesta mesura.  
Tenint en compte tot el que s'hi ha exposat, es conclou que aquesta ajuda no és ajuda d'estat i no falseja la competència, i no s'aplica el principi d'incompatibilitat amb el mercat comú formulat en l'apartat 1 de l'article 107 del TFUE.  
Per tot el que s'ha exposat, ambdós parts intervinents firmen aquest conveni de col·laboració que es regirà d'acord amb les següents.  
  
Clàusules  
  
Primera. Objecte del conveni i actuacions subvencionables  
Aquest conveni té com a objecte definir els termes de la col·laboració entre la Generalitat i el CSIC per a la inclusió dels seues patents en el Banc de Patents Connecting Knowledge. Aquesta col·laboració es concreta en les activitats següents: selecció i inclusió de resultats d'investigació en la web del Banc de Patents, la selecció de capacitats d'investigació, difusió del Banc de Patents i participació en aquells esdeveniments en què es presente el Banc de Patents.  
Per a això l'entitat Agència Estatal CSIC seleccionarà un conjunt d'invencions, patents i altres resultats d'investigació científica i tecnològica, o idees de negoci desenvolupades pel seu personal investigador, per a la qual cosa realitzarà l'estudi de potencialitat i viabilitat dels resultats seleccionats, i posarà a disposició de la Conselleria d'Economia Sostenible, Sectors Productius, Comerç i Treball la documentació científica i tècnica relativa als referits resultats que resulte oportuna a fi de donar compliment als fins d'aquest conveni.  
  
El Banc de Patents és una plataforma web allotjada en el servidor de la Generalitat a través de la qual es promocionen i difonen patents i capacitats de les entitats que la formen.  
Les patents seleccionades per a ser incloses en el Banc de Patents hauran de constar en una fitxa explicativa que continga la descripció de la invenció, els sectors d'aplicació empresarial, els avantatges tècnics o beneficis empresarials previstos, l'estat de desenvolupament de la tecnologia, el seu nivell de protecció i la col·laboració buscada; així com un breu resum (cinquanta paraules) d'aquesta fitxa i un document audiovisual explicatiu de la patent d'una duració entre dos i tres minuts). Tota la documentació anterior haurà d'estar confeccionada en castellà i anglés.  
També es podran seleccionar capacitats d'investigació perquè siguen incloses en la plataforma web del Banc de Patents de la Generalitat en el format que s'acorde en les reunions dels grups de treball que es constituiran a aquest efecte.  
Així mateix les entitats que formen part del Banc de Patents es comprometen a la col·laboració en aquells esdeveniments en què el Banc de Patents participe o organitze, així com a la difusió d'aquest.  
La Generalitat, a través de la Direcció General d'Economia, Emprenedoria i Cooperativisme, realitzarà una difusió de les patents i capacitats d'investigació aportades, per mitjà de la seua incorporació a la web del Banc de Patents.  
  
Segona. Despeses subvencionables i quantia d'aquestes  
La Generalitat, a través de la Conselleria d'Economia Sostenible, Sectors Productius, Comerç i Treball es compromet a afectar, dins del programa pressupostari 322.55 denominat, Promoció d'Emprenedors, Cooperativisme i Economia Social, amb càrrec a l'exercici pressupostari de l'any 2016, la següent quantitat per al desenvolupament de les activitats a executar previstes en aquest Conveni:  
La línia de subvenció S8079000, capítol IV, denominada, Foment de l'emprenedoria científica, està dotada amb una quantitat màxima estimada de 10.000 euros que s'abonarà amb càrrec a l'aplicació pressupostària 91.30.64.981.54.341.63.  
L'esmentat import es destinarà a finançar les despeses en què incòrrega el beneficiari per a la realització de les activitats detallades en la clàusula primera d'aquest conveni, sempre que resulten necessaris per a la seua consecució, corresponguen de manera indubtable a l'activitat subvencionada, d'acord amb la naturalesa d'aquesta i es realitzen en el termini establit en aquest conveni.  
Seran despeses elegibles i per tant subvencionables, aquelles generades entre l'1 de gener i el 15 de novembre de 2016, conforme l'article 31 de la Llei General de Subvencions (LGS), pels conceptes següents:  
  
1. Sous i cotitzacions socials del personal científic i d'administració i serveis propis que es destine al desenvolupament de les actuacions indicades en la clàusula primera.  
2. Despeses corresponents als serveis prestats per professionals, entitats o empreses amb què es contracten els serveis necessaris per al desenvolupament dels programes:  
- Despeses derivades de l'assistència i organització d'esdeveniments (lloguer de sales i equips, càtering, inscripcions)  
- Elaboració de material audiovisual  
- Material fungible  
- Publicitat i comunicació  
- Honoraris, trasllats i allotjament de ponents i docents externs a l'entitat beneficiària  
- Despeses de traducció  
3. Trasllats i allotjament de personal propi.  
Quan l'import de la despesa subvencionable supere les quanties establides en el Text Refós de la Llei de Contractes del Sector Públic, aprovat per Reial Decret Legislatiu 3/2011, de 14 de novembre per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servei o l'entrega del bé, llevat que per les especials característiques de les despeses subvencionables no existisca en el mercat suficient nombre d'entitats que ho subministren o presten.  
Tindran la consideració de despesa efectiva les quantitats satisfetes per la beneficiària en concepte d'IVA i la resta d'impostos indirectes com a conseqüència de la despesa en les activitats objecte del conveni, sempre que el seu import no puga ser recuperat, totalment o parcialment per aquesta, la qual cosa haurà d'acreditar-se degudament.  
Els beneficiaris podran subcontractar part de l'activitat subvencionada, en els termes establits en l'article 29 de la Llei 38/2003, de 17 de novembre, General de Subvencions. Aquesta subcontractació no excedirà del 50 % de l'import de l'activitat subvencionada sumant els preus de tots els subcontractes.  
  
Tercera. Acreditació de requisits per a obtindre la condició de beneficiària  
El CSIC ha acreditat amb anterioritat a la firma d'aquest conveni, que no està incursa en cap prohibició d'acord amb els apartats 2 i 3 de l'article 13 de la Llei 38/2003, de 17 de novembre, General de Subvencions, per a obtindre la condició de beneficiari d'ajuda pública. Igualment ha acreditat que es troba al corrent en el compliment dels seus obligacions tributàries i davant de la Seguretat Social en els termes establits en el Reial Decret 887/2006, de 21 de juliol, que aprova el Reglament de la Llei General de Subvencions i que complix amb les obligacions establides en la normativa sobre integració laboral de persones amb discapacitat, de conformitat amb l'article 5 del Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
  
Quarta. Justificació i termini  
El CSIC justificarà la realització d'activitats en la forma establida en l'article 30 de la LGS per mitjà de la presentació del corresponent compte justificatiu, el contingut del qual s'ajustarà al que disposa l'article 72 del Reglament de la Llei General de Subvencions que, d'acord amb aquesta normativa, estarà format pels documents següents:  
  
- Memòria relativa a les actuacions subvencionades, amb expressió dels resultats aconseguits per aquestes.  
- Memòria econòmica de les actuacions subvencionades. Aquesta memòria incorporarà una relació singularitzada dels ingressos i despeses que comporten les actuacions objecte d'aquest conveni i inclourà els justificants de despesa corresponent a aquestes.  
En tot cas, les despeses salarials (salaris i assegurances socials) del personal propi destinat a la realització de les actuacions derivades d'aquest Conveni, inclosa la seua coordinació, s'imputarà en la proporció corresponent a la dedicació del referit personal a la realització de les actuacions objecte d'aquest conveni, la qual haurà de detallar-se i justificar-se adequadament.  
- S'inclouran factures, nòmines, cotitzacions a la seguretat social i la resta de documents de valor probatori equivalent amb validesa en el tràfic jurídic mercantil o amb eficàcia administrativa, en els termes establits reglamentàriament. L'acreditació també podrà efectuar-se per mitjà de factures electròniques sempre que complisquen els requisits exigits per a la seua acceptació en l'àmbit tributari. Els justificants originals presentats i les seues còpies es marcaran amb una estampilla, on s'indicarà la subvenció per a la justificació de la qual s'hagen presentat i si el seu import s'imputa totalment o parcialment a aquesta. En el cas que la beneficiària haja rebut dels seus proveïdors les factures en format electrònic, la presentació de factures originals per al seu estampillat podrà substituir-se per qualsevol altre procediment que garantisca que es fa constar, de forma indeleble, en la factura electrònica una marca o senyal d'haver sigut utilitzada per a justificar la subvenció rebuda, amb indicació de l'expedient administratiu i de la quantia o percentatge objecte de subvenció. En aquest cas, si les factures electròniques romanen en poder de la beneficiària, es garantirà a l'òrgan gestor de les ajudes l'accés a aquestes i a la comprovació del seu estampillat electrònic, per mitjà de procediments que permeten a l'esmentat òrgan comprovar i documentar l'estampillat electrònic practicat.   
  
- Documentació acreditativa del pagament de les despeses incloses en el compte justificatiu.  
Les factures corresponents a les despeses corrents acollides a aquest conveni s'ajustaran al que establix el Reial Decret 1619/2012, de 30 de novembre pel qual s'aprova el Reglament pel qual es regulen les obligacions de facturació.  
En tot cas, haurà d'observar-se el que establixen els articles 30 i 31 de la mencionada Llei General de Subvencions, respecte a la justificació de les subvencions públiques i de les despeses subvencionables, respectivament.  
La liquidació de l'ajuda es realitzarà prèvia aportació de la documentació assenyalada, la qual haurà de presentar-se no més tard del 15 de novembre de 2016.  
Es considerarà despesa realitzada la que ha sigut efectivament pagada amb anterioritat a la finalització del període de justificació.  
En el cas que les activitats es financen, d'acord amb el règim indicat en la clàusula onze, a més de amb la subvenció, amb fons propis o altres subvencions o recursos, haurà d'acreditar-se l'import, procedència i aplicació de tals fons a les activitats subvencionades. En cap cas, la suma de totes les ajudes podrà superar la despesa efectuada.  
  
En el cas que les despeses elegibles justificades foren inferiors a la subvenció concedida correspondrà la minoració en la quantitat corresponent.   
L'entitat haurà de presentar, juntament amb la documentació justificativa de les despeses, acreditació que es troba al corrent o exempta, si és el cas, en el compliment de les seues obligacions tributàries i amb la Seguretat Social, així com que es troba al corrent en el pagament de les seues obligacions per reintegrament de subvencions, en els termes que disposen l'article 34.5 de la Llei 38 2003/, de 17 de novembre, General de Subvencions, i l'article 22, del Reglament d'aplicació d'aquesta, i aportarà a aquests efectes:  
- Certificat de l'Agència Estatal d'Administració Tributària quant a les obligacions relatives a tributs estatals.  
- Certificat de la Conselleria d'Hisenda i Model Econòmic quant a les obligacions de tributs de la Comunitat Autònoma.  
- Certificat de la Tresoreria General de la Seguretat Social quant a les obligacions amb la Seguretat Social  
- Declaració de l'entitat de trobar-se al corrent en el pagament d'obligacions per reintegrament de subvencions als efectes del que disposa l'article 34.5 de la Llei General de Subvencions.  
Cinquena. Pagament de la subvenció  
El pagament de la subvenció es realitzarà amb la justificació prèvia pel beneficiari de la realització de l'activitat en els termes que preveu la clàusula quarta.  
  
Sisena. Obligacions de la Conselleria d'Economia Sostenible, Sectors Productius, Comerç i Treball  
La Conselleria d'Economia Sostenible, Sectors Productius, Comerç i Treball es compromet a:  
- Facilitar al beneficiari el suport necessari en el desenvolupament dels programes, així com en la justificació de la realització de les activitats.  
- Realitzar difusió i publicitat de les accions subvencionades.  
- Aprovar la despesa i proposar el pagament de l'ajuda d'acord amb les despeses degudament justificades.  
  
Setena. Obligacions de l'entitat beneficiària  
L'entitat es compromet a:  
- Acreditar davant de la subdirecció general d'Economia Social i Emprenedoria l'execució de les actuacions objecte de subvenció.  
- Facilitar a l'esmentada Subdirecció General les tasques de seguiment i control tècnic de les actuacions, que es consideren convenients.  
- Comunicar a la Conselleria d'Economia Sostenible, Sectors Productius, Comerç i Treball, a través de la Subdirecció General d'Economia Social i Emprenedoria, la concessió, si és el cas, de les ajudes rebudes d'altres administracions públiques o ens públics o privats destinats a aquestes finalitats.  
- Facilitar totes aquelles dades i informació, relacionats amb la subvenció concedida que li siga requerida per la Conselleria d'Economia Sostenible, Sectors Productius, Comerç i Treball, així com comunicar les incidències i variacions que es produïsquen.  
- Sotmetre's i prestar la seua col·laboració a les funcions de control financer que corresponen a la Intervenció General de la Generalitat en relació amb la subvenció concedida  
- Així mateix l'entitat haurà de complir amb la resta d'obligacions derivades de la normativa aplicable en matèria de subvencions.  
- Fer constar de manera explicita en la difusió i publicitat de les accions subvencionades el suport de la Conselleria d'Economia Sostenible, Sectors Productius, Comerç i Treball.  
  
Huitena. Transparència  
Les ajudes concedides amb càrrec a aquest conveni hauran d'ajustar-se a allò que s'ha previst per la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana en tot el que es referix a informació i publicitat.  
  
Novena. Autorització per a la difusió de resultats  
A fi d'aconseguir la màxima difusió de la cultura emprenedora, les actuacions que es realitzen com a conseqüència d'aquest conveni podran ser divulgades indistintament per la Conselleria d'Economia Sostenible, Sectors Productius, Comerç i Treball de la Generalitat i per l'Agència Estatal CSIC.  
En qualsevol cas haurà de respectar-se la Llei Orgànica 15/1999, de 13 de desembre, de protecció de dades de caràcter personal i les seues disposicions de desplegament.  
  
Desena. Comissió Mixta de Seguiment  
De conformitat amb el que preveu l'article 9 del Decret 176/2014, es constituïx una Comissió Mixta de Seguiment i Control, que estarà integrada per dos representants de cada una de les parts.  
L'òrgan mixt de seguiment i control realitzarà les funcions següents:  
  
1. Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits.  
  
2. Informar les parts dels retards i incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions en les anualitats derivades del retard.  
3. Emetre, en el cas que així es preveja, un informe o valoració final sobre el grau de compliment dels objectius consignats en el conveni subscrit en què expressament haurà de fer-se menció de la comprovació de la circumstància que la suma de les aportacions que, si és el cas, realitzen els distints subjectes obligats pel conveni en cap cas sobrepassa el cost de l'activitat a finançar, ni el seu valor de mercat.  
  
Les actes, acords i informes que s'emeten en el desplegament i execució de les funcions de la Comissió Mixta de Seguiment, hauran de remetre's a la Direcció General d'Economia, Emprenedoria i Cooperativisme.  
La Comissió Mixta estarà composta pels membres següents:  
Per l'Agència Estatal CSIC  
- Titular de la Vicepresidència Adjunta de Transferència del Coneixement, o persona en qui delegue.  
- Titular de la Delegació del CSIC a València, o persona en qui delegue.  
Per la Conselleria d'Economia Sostenible, Sectors Productius, Comerç i Treball:  
- La subdirectora general d'Economia Social i Emprenedoria, o persona en qui delegue  
- El cap del Servei de Foment de l'Emprenedoria, o persona en qui delegue  
Exercirà la Presidència de la Comissió Mixta la subdirectora general d'Economia Sostenible, Sectors Productius, Comerç i Treball o persona en qui delegue i la Secretaria de la Comissió Mixta el cap de Servei de Foment de l'Emprenedoria o persona en qui delegue.  
  
La Comissió Mixta s'ajustarà quant al seu funcionament al que establix el capítol II del títol I de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú que regula els òrgans col·legiats  
  
  
Onze. Règim de compatibilitat  
Aquesta ajuda és compatible amb la percepció per l'entitat beneficiària d'altres subvencions, patrocinis, ajudes, ingressos, recursos etc. procedents de qualssevol administracions o ens públics o privats que financen les activitats subvencionades, si bé la beneficiària haurà de comunicar expressament a la Conselleria d'Economia Sostenible, Sectors Productius, Comerç i Treball, la sol·licitud i obtenció d'aquests. La comunicació de l'obtenció d'altres ajudes haurà de realitzar-se tan prompte com siga coneguda per la beneficiària i, en tot cas, amb anterioritat a la justificació de l'aplicació dels fons concedits.  
  
En cap cas, l'import de la subvenció, aïlladament o en concurrència amb altres subvencions, ajudes, ingressos o recursos, podrà superar el cost per a la beneficiària de les activitat subvencionada.  
L'obtenció concurrent d'altres aportacions no declarades per la beneficiària donarà lloc a la resolució total de l'ajuda concedida.  
L'obtenció sobrevinguda d'altres aportacions o l'existència d'altres fonts de finançament no previstes per la beneficiària que, en unió de l'ajuda concedida per mitjà d'aquesta resolució, excedisquen del cost de l'activitat subvencionada, donarà lloc a la minoració de la subvenció per a adequar-la al límit expressat i, si és el cas, a l'exigència de reintegrament de les quantitats indegudament percebudes amb els seus interessos des de la data de percepció. A aquests efectes, la beneficiària informarà a la Direcció General d'Economia, Emprenedoria i Cooperativisme l'obtenció d'altres fonts de finançament dins dels 15 dies següents a aquell en què la beneficiària tinga notícia de la seua concessió o percepció.  
  
Dotze. Control i seguiment  
La subdirecció general d'Economia Social i Emprenedoria realitzarà el control i seguiment de les accions a través de les comprovacions que considere necessàries amb vista al compliment pel beneficiari de les seues obligacions i de les condicions i termes fixats per aquesta resolució.  
Donarà lloc a l'obertura d'expedient de revocació total o parcial de la subvenció concedida amb obligació de reintegrament de les quantitats que s'haguera lliurat quan concórreguen les causes de l'article 37 de la Llei General de Subvencions i particularment les següents:  
1. L'incompliment de les condicions i terminis establits, així com de les obligacions indicades en el número anterior.  
2. La falta de justificació de les despeses efectivament realitzades i la concessió després de la data d'aquesta resolució d'altres ajudes públiques que en el seu conjunt excedisquen dels límits establits.  
  
Per a determinar els efectes de l'incompliment, caldrà ajustar-se al caràcter essencial o no del requisit, condició o obligació incomplit.  
El procediment de revocació total o parcial, porte o no implícit el reintegrament de subvencions s'iniciarà d'ofici en els termes de l'article 69 de la Llei de Règim Jurídic de les Administracions Públiques i del Procediment Administratiu Comú.  
  
Tretze. Naturalesa del conveni  
Aquest conveni és de caràcter administratiu i es troba exclòs de l'àmbit d'aplicació del Text Refós de la Llei de Contractes del Sector Públic, aprovat per Reial Decret Legislatiu 3/2011, de 14 de novembre. Es regirà per les clàusules d'aquest, per la Llei 38/2003, de 17 de novembre, General de Subvencions i pel qual establix el títol X i disposicions concordants de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
  
Catorze. Vigència  
Aquest conveni entrarà en vigor en el moment de la seua firma i s'estendrà fins al 31 de desembre de 2016. Amb càrrec a aquest conveni es podran finançar les actuacions recollides en aquest, realitzades des del dia 1 de gener de 2016, fins al 15 de novembre de 2016.  
  
  
Quinze. Causes de resolució.  
L'incompliment per qualsevol de les parts de les condicions establides en aquest conveni podrà donar lloc a la seua resolució, sense perjuí del que disposa l'article 37 de la Llei 38 2003/, de 17 de novembre, General de Subvencions.  
Així mateix, serà causa de resolució del conveni el mutu acord de les parts. En aquest cas, la resolució anticipada no afectarà les activitats en curs, les quals es continuaran desenvolupament per l'entitat beneficiària podent-se incloure el cost d'aquestes en el compte justificatiu.   
  
La Conselleria d'Economia Sostenible, Sectors Productius, Comerç i Treball procedirà a la minoració de la quantia de la subvenció concedida si no es justifica la seua totalitat.  
  
Setze. Legislació i jurisdicció aplicables  
La resolució de les controvèrsies que pogueren plantejar-se sobre la interpretació i execució d'aquest conveni hauran de resoldre's de mutu acord entre les parts, al si de la Comissió Mixta que fixa la clàusula sisena d'aquest conveni.  
Per a qualsevol controvèrsia que no puga resoldre's en la Comissió Mixta, les parts se sotmetran a la jurisdicció contenciosa administrativa i als jutjats i tribunals de la ciutat de València.  
  
I en prova de conformitat amb tot el que s'hi ha exposat, les parts firmen aquest document per triplicat exemplar, a un sol efecte, al lloc i en la data amunt indicats.  
  
El conseller d'Economia Sostenible, Sectors Productius, Comerç i Treball: Rafael Climent González.  
El vicepresident d'Organització i Relacions Institucionals: José Ramón Urquijo Goitia.